Iz perspektive medicine i očuvanja zdravlja, 2008. će ostati upamćena po globalnoj panici oko mlijeka iz Kine, zagađenog otrovnim melaminom, te po rastu učestalosti dijabetesa i tuberkuloze otporne na lijekove
Svjetska zdravstvena organizacija izvješćuje da će, ako se hitno ne poduzmu mjere, smrtnost povezana s dijabetesom diljem svijeta poras
Iz perspektive medicine i očuvanja zdravlja, godina 2008. ostat će upamćena po globalnoj panici oko mlijeka iz Kine, zagađenog otrovnim melaminom, te po rastu učestalosti dijabetesa i tuberkuloze otporne na lijekove. Dijabetes – odnosno, šećerna bolest – često se povezuje s debljinom i nedostatkom tjelovježbe. On može dovesti do sljepoće, zatajenja bubrega, amputacije stopala, srčane bolesti, te moždanog udara. U siječnju 2008, zdravstveni stručnjaci su objavili upozorenje oko alarmirajućeg broja novih slučajeva dijabetesa koji se svakodnevno dijagnosticiraju u Americi. Trenutno, najmanje 21 milijun Amerikanaca boluje od te bolesti, a u svijetu je kod ukupno 180 milijuna ljudi dijagnosticiran dijabetes. Dr. William Russell, iz Dječje bolnice Vanderbilt, u Nashvilleu, nije optimist: "Trenutno, ne vidi se nikakav pokazatelj da smo možda dostigli granice epidemije". Svjetska zdravstvena organizacija izvješćuje da će, ako se hitno ne poduzmu mjere, smrtnost povezana s dijabetesom diljem svijeta porasti za 50 posto u slijedećih deset godina. U veljači, stručnjaci su se oglasili uzbunom oko jednog soja uzročnika tuberkuloze, otpornog na lijekove kojima se ta bolest uobičajeno liječi. Svjetska zdravstvena organizacija objavila je da je broj novih slučajeva tuberkuloze, izazvane rezistentnim uzročnikom, veći nego ikad ranije. Više od 20 posto tih novih slučajeva rezistentne tuberkuloze zabilježen je u Ukrajini i Azerbejdžanu. Svjetska zdravstvena organizacija je upozorila da ukoliko taj oblik bolesti ne bude stavljen pod kontrolu, svijetu prijeti pandemija tuberkuloze. U ožujku: težak udarac istraživanjima cjepiva protiv virusa HIV, odnosno AIDS-a. Znanstvenici su se okupili da rasprave slijedeći korak u istraživanjima nakon što su dva ključna klinička istraživanja potencijalnog cjepiva obustavljena. Klinički pokusi u Sjevernoj i Južnoj Americi, na Karibima, u Australiji, te u Južnoj Africi pokazali su neučinkovitost cjepiva za mnoge sudionike pokusa, te čak povećanje rizika obolijevanja kod drugih. Dr. Anthony Fauci, iz američkog Nacionalnog instituta zdravstva, vodeći stručnjak za AIDS tvrdi: "Nije bilo nikakve naznake da cjepivo štiti od zaraze, niti da cjepivo snižava razinu virusa u organizmu osobe koja bi se zarazila". Još 2007. zabrinutost je izazvao spoj bisfenol-A, sastojak plastike od koje se izrađuju boce i posude. Kontroverza se još pojačala u rujnu 2008. kada je jedna druga studija ukazala na povezanost između izloženosti bisfenolu-A i rizika od srčane bolesti, dijabetesa i problema s jetrom. Do studenog, jedan je neovisni znanstveni panel optužio američku Saveznu upravu za kontrolu hrane i lijekova da ignorira potencijalnu opasnost po zdravlje građana. Roditelje je posebice zabrinulo postojanje bisfenola-A u plastičnim bočicama za hranjenje dojenčadi. A, u Kini, roditelji su imali dobar razlog za paniku nakon što je najmanje šestero djece umrlo, a gotovo 300 tisuća oboljelo od mlijeka zagađenog melaminom. Neke su kineske mljekare razvodnjenom mlijeku dodavale melamin kako bi na kemijskom testiranju mlijeko pokazalo veći udio proteina. Kraj godine donio je i jednu optimističku vijest: znanstvenici Sveučilišta Washington u St. Louisu objavili su da su dekodirali čitavu DNK jednog pacijenta oboljelog od raka. Onkolog Ross Levine kaže da očekuje da će to istraživanje promijeniti način liječenja pacijenata: "To će pomoći u odlučivanju kakvo liječenje treba primiti određeni pacijent ... kome treba jača terapija, kod kojih je pacijenata veća vjerojatnost povrata raka". No, 2008. je donijela jednu smrtonosnu epidemiju narodu Zimbabwea: Ujedinjeni narodi su izvijestili da je do sredine prosinca zabilježeno više od tisuću i 100 umrlih od kolere, a oboljelih je više od 20 tisuća. Izbijanje epidemije se pripisuje raspadu sanitarnog sustava u toj zemlji, te se fekalne vode miješaju s vodom za piće.